## Sanitat atén durant la Nit de Cap d’Any un total de 959 incidents a través dels CICU

*** S’han registrat 89 intoxicacions etíliques i per drogues, 32 agressions i 9 accidents de trànsit
* Per províncies, 489 s’han produït en la de València, 321 en la d’Alacant i 149 en la de Castelló**

El Servici d’Emergències Sanitàries de la Conselleria de Sanitat, a través dels Centres d’Informació i Coordinació d’Urgències (CICU), ha gestionat durant esta Nit de Cap d’Any un total de 959 incidents entre les tres províncies.

Del total de servicis atesos, des de les 20:00 hores d’ahir dimecres i fins a les 8:00 hores de hui dijous, 489 han tingut lloc en la província de València, 321 en la d’Alacant i 149 en la de Castelló.

Quant al tipus d’atencions sanitàries, cal assenyalar que hi ha hagut 89 assistències per intoxicació etílica i per drogues. D’estes, 46 s’han produït en la província de València, 35 en la d’Alacant i 8 en la de Castelló.

Un altre tipus d’incidents destacats durant la primera nit de l’any són les agressions o baralles. En 32 ocasions han hagut d’intervindre els servicis d’emergències sanitàries. Per províncies, 13 han ocorregut en la de València, 12 en la d’Alacant i 7 en la de Castelló.

Així mateix, s’han registrat 9 accidents de trànsit; 2 dels quals en la província de València, 6 en la d’Alacant i 1 en la de Castelló.

La resta de servicis gestionats pels CICU durant esta nit de cap d’any corresponen a patologies mèdiques o accidents comuns o domèstics.

**Assistència permanent**

El personal dels CICU, format per metges coordinadors, infermeres, locutors i documentalistes, treballa ininterrompudament tots els dies de l’any, les 24 hores del dia.

Quan els CICU reben un avís mitjançant en el qual se sol·licita assistència sanitària, s’assigna el recurs assistencial més adequat a eixa demanda, en funció de la prioritat del problema o de la patologia manifestada, així com dels recursos disponibles en el moment que es produïx la urgència.

Cal recordar que, davant de qualsevol situació d’urgència mèdica, cal cridar immediatament al telèfon d’emergències 112. És fonamental mantindre la calma i respondre de manera ràpida i concisa al breu qüestionari realitzat per les i els teleoperadors per a aconseguir una gestió òptima de l’avís.

També és important proporcionar direcció precisa del lloc a on està succeint la urgència, indicar sexe i edat aproximada de cada pacient, així com qualsevol altra informació que es conega (malalties o antecedents) amb la finalitat de facilitar l’atenció mèdica.

Fecha: 01/01/2026